
Quale revelo di anmo o deziro, 
Li esez susurit aden orelo. 

Tu 


Cedez tu a me, tu, lasez me, 

Permisez me esar tu, nur tu, 

Tu esas ... ha, tu esas omno, omno, 
Skopo, kauzo, moyeno, e motivo. 

Pro quo me esas? Por tu, nur por tu. 
Lasez me esar por tu, pro tu. 

Me ja men cedas, videz, ja men donas, 
Me ja es apertita, parperdita, 

E tu, apertez tu tuafoye 
A me, por me, pro me; e ye la fino 
Me tu, tu me, e fine nur tu, tu ... 


9 



Tu tandem tu 


Tu, tu, tandem tu 
Me kun tu, tandem tu 
Pelo sub mea fingri, tandem 
Boko levita a me, tandem 
Ho, tu tushante, tandem 
Dezirante tandem, donante tandem 
Respirante kun me, per me, por me 
Tu, tandem tu 

Tu, tu, tandem tu 
Talmaniere finas omno 
Talmaniere finas mondi 
Talmaniere omno komencas 
Per me kun tu, tandem 
Kantanta karno a karno kantanta 
Karmezin karceri desklozita 
Tu, tandem tu 

Nun tandem tu 
Nulo pluse necesa 
Pro tu, por me, tandem 
Tu, tu, tandem tu 

Invoko 


Forirez, dilumo, enduktez deala nokto. 

Nur obskureso dignas nia amoro. 

Venigez nubi, mem niktalopa steli 
Nule meritas spektar nia cintili. 

Ho, dolce shirmanta kovrilo di tenebro, 

Vu qua nuligas omna pudoro, chagreno, 

Vu qua anke grantas graveso al sensi 
E gloriizas per extazo, envenez. 

Da vu celita for senvalor okuli 

Dil mondo, dil homi, ed anke mem dil dei— 

Se dei ankore audacas existar— 

Ni pleos to quon nokto posibligas. 

En l’obskureso 


Me audas la susuro di tua respiro 
Qua es la mea 

Me sentas la varmegeso di tua korpo 
Qua es la mea 

L’odoro di tua karno pos amoro 
Pos la sudorifado di tua joyo 
Qua es la mea 

Ho esez benedikita ta obskureso 
En qua me povas flarar, sentar, audar 
Sen jeno di tua koncio pudoroza 
La tua qua es e restos sempre la mea 

Nun 


Nun 

La tempo esas nun 
La ludo-gradi forpasita 
L’intrigo desintrikita 

Nun 

La manui tushas 

La fingri trovas 

La loko sentiva respondas 

Nun 

La labii vizas, falias 
Vizas itere, trovas 
Desordinita premio 

Nun 

Fluas sudoro 
Fluas salivo 
Fluas la voyo a veno 

Nun 

E sempre nun 
Por sempre nun 
Tu nun me nun ni... 


13 



? 


To es, ka ne, la sonjo quan me sonjis, 
Sonjis ed obliviis ye jornesko? 

La jorno venas, e me tandem vekas 
Ed ibe tu, tu. Ka me sonjas tu? 

Tu hike apud me, tushante me? 

La kiso di sospiro sur la kolo? 

Sudoro sikigita sur lit-tuko? 

L’odoro bitra di gustata karno? 
Purpura e luriva kontuzuri, 

La titilanta skribo di cikatri 
Ganita en kombato amoroza? 

Yes, sonjo, previdita en ta sonjo 
Dum angoranta, exhaustita dormo. 


14 



Ta tusho 


Esis tusho qua livris me a tu 
Flagro elektral de pelo a pelo 
Susuris ‘hike hemo, hike destino’ 

Brulis e frostigis mea futuri 

Cindrigis, cindrizis, fuzis to quon me esos 

Nula foriro posibla ecepte cedar 

Nula ekiro posibla ecepte plunjar 

Per l’okuli, l’oreli, per la karno 

Plunjar, aplastar, efacar ta cintilo 

Per la tiro di incendianta tusho 


15 



La Karno 


La karno esas l’arbitranto 
L’emoco sequas, la mento plu tarde 
Komence la tusho, komence l’odoro 
Komence la bitra saloza gusto 

La karno sentas, la karno deziras 
La karno konkordas, la karno docas 
La karno decidas, l’emoco sequas 
Omno sequas, komence la karno 

Gravitado 


Ta kurvo inter tua pektoro e hancho 
Nerezisteble atraktas mea fingri 
Quale l’arko di spaco ruligas planeti 

Me falas alonge tu, nur objekto 
Regnat dal legi di ne-exaucema fiziko 
Quale stelo kaptit da gravitado 

Per tu 


Per cedar me a tu 
Per dronesar en tu 
Per perdar me en tu 
Me esas tandem me 

E tu, tu, ka tu per me 

Lunlumo 


Inter nokto e dio 
Me jacos sur lum-tuko 
Ed ibe, sub lunlumo, 

Me ofros me a tu. 

Me weros nur lunlumo 
E donos me a tu. 

Ante jorn-revelo, 

Tempo celos la suno 
Ed ibe, en lunlumo, 
Flami frostigita, 

Nur tu varmigos me, 

Nur tu fuzos lunlumo. 

La fluo di lunlumo 
Fluos a nia korpi. 

Ni balnos ni en lunlumo, 
Ma tua karno varmigos 
Nia peli brulata 
Kontre la roso di jorno. 

Inter nia du kordii 
Esez nulo ruptiva. 

Inter nia okuli 
Nur lunlumo vidita. 

Ol blindigos me 
Til ke me vidos nur tu. 

Nulo plu perfekta 


Tua nazo 
Frolas vango 
Pos kisir 
Mea kolo 
Ibe, ube 
Veino pulsas 

Ho 

retrodonez 
Mea respiro 

Sub l’arboro 


Sub l’arboro 
Ube la folii 
Quale kuseno 
Nin invitas 
Venez kun me 
Me ya konocas 
La mola voyo 
Nule timez 
Donez la manuo 
Tushez ca vango 
Extensez la brakii 
Prenez me 

Sub l’arboro 
Ube la folii 
Quale kuseno 
Nin advokas 
Amorez me 
Ni esas karno 
Bone facita 
Nur por plezuro 
Me ya konocas 
Ta mola voyo 
Nule hezitez 
Kredez, venez 

Sub l’arboro 
Ube la folii 
Quale kuseno 
Nin embracas 
Prenez respiro 
De mea susuro 
Prenez elektro 
De mea tusho 
Prenez ambicio 
De mea labii 
Donez susuro 
Tusho, labii 

Sub l’arboro 
Ube la folii 
Quale kuseno 
Nin komfortigas 
Esez la mea 
Tale la karno 
Forte imperas 
Tale la mondo 
Bele bezonas 
Esez la mea 
Per tua cedo 
Ganez omno 

Parabolo 


Ca simpla parabolo, de hike til ibe... 

Ol prenas e tenas mea tota eso, 

Quale lumo plenigas ora bolo. 

Mea regardo ne povas eskapar ol. 

Mea mento ne povas abandonar ol. 

Ka me audacas explorar ca arko? 

Me timas tushar, timas trasar ca lineo. 
Mem la regardo su perdas en tal infinito 
Ye la fino di ta senfina kurvo. 

Kad ol sub mea tusho dispersesos, 
Mirajo facita dal suno sur nubeto? 

Ka kiso povas fixigar ta marvelo? 

Advoko 


Venez, dolca mortiganto 
Prenez me per tenera manui 
Duktez me al tombo pronta 
Depozez me en la koldeso 
Di deziri saturata 

Ibe sonji nultempe trompos 
Ibe hungro nultempe mordos 
Ibe bezono ne impozos 
Nur oblivio preterpasos 
Mea memoranta karno 

Venez, dolca mortiganto 
Mortigante, me pregas, kantez 
Por ke tua kara voco esez 
En mea balde surd oreli 
L’ultima sono konocata.... 

Ajorno 


Ho, quale de la mondo celar delekto? 
Me triumfante klamus ol al turbi, 

Ma plue volas ol restar sekreta 
Por ke nul altru juez mea joyo, 

Por ke ni, amorato, nin profitez, 
Profitez ca celito surprizita. 

Me bersos ol en ca bufanta sino 
Kom febla feto endanjerigita, 
Fortigos me per lua kreskant forteso 
Til ke tu venos e per tua veno 
Grandigos ol til mortigant grandeso 
Qua krevos ca vartant korpala shelo. 

Su-privaco 


Me restas for tu 
Forturnas me 
Refuzas pensar 
Refuzas memorar 
Lukti di nia korpi 
Senti di nia karni 
Soni di nia respiri 
Odori di nia murmuri 
Til ke me ne plus 
Sentas, audas, flaras 
Til ke surda, sufokata 
Me anhelante kuras 
Vers la aero 

—tu— 

Por piache vibrar 
Sub la fakto 

—ni— 

Adio 


Dicez ‘adio’, e me ‘tandem’ respondos 
Pro la doloro quan tu, quan me facas. 
Me men forturnos, joyos sol esar, 

Esar tandem libera de tu, tu. 

Nam lo kaptinta esas lo kaptata 
E mem tenante revas pri salveso. 

Dicez ‘adio’, dicez e departez, 

E me ridante ‘ya adio’ respondos 
E dansos quale inocent infanto 
Por ne plus retenar e tenegar 
To quo retenas e tenegas me 
En forta pugno di senvola kulpo. 

Dicez ‘adio’, me pregas, me imploras, 
Por ke me anke povas adiar. 

Yen l’apertita pordo. Me ne spektos. 
L’okuli, ca okuli ne regardos. 

Manuin me ne extensos por tenar. 

Tu es libera; liberigez me. 

Ma se tu tushus me talamaniere, 

E se tu lasus me nun tun tushar, 

To mortinta, rezolveme mortinta 
Rivivigesus malgre mea volo, 

E mea karno rimemorus tu, 

E mortigesus mea fola volo. 

Me fugos tu 


Me fugos tu, eskapos ca obsedo 
Qua tordas mea kordio en mea sino. 
Me livos ca senluma chambro, chasos 
Liber respiro en liber aero, 

Destensos me inter nekonocati, 

Inter vizaji qui ne es la tua. 

Ankore es vizaji ne la tua. 

Ankore es liber aero, lumo. 

Ha no. La kordio krias en la sino 
Per strangulanta, postulant doloro: 
‘No, restez, me embracas ta tormento. 
Abjurez van okuli, van pulmoni. 

Qua esas lumo? Qua es respirado? 
Qua es agonio koram tal amoro? 

E se ca chambro esos nia tombo, 

La morto hike esos glorioza...’ 

Batez tamburo 


La milital tamburo di tua kordio 
Advokas me exhaustit a nov kombato 
Qua esos por me vera falio e vinko 
Falio triumfal, vinko mortal 

Me reptas al batalio sur mea genui 
Tirita dal pulsado di tua sango 
Tamburo incitant, desesperiganta 
Qua postulas respiro, sudoro, morto 

De mil vunduri ja fluas mea sango 
Febla sango fluetas de omna poro 
Humidigas la agro di la batalio 
Me glitas a destrukto deziregata 

Tu vinkinte tenere ridetas a me 
Lansas tua lanco vers mea kadavro 
Lekas mea sango mixit kun fango 
E quik sonigas mea milital tamburo 

FINO 



